Vikipediyada bu ad-soyadlı digər şəxslər haqqında da məqalələr var; bax: Aslan Aslanov.

**Aslan Aslanov** (tam adı: *Aslan Tərlan oğlu Aslanov*; 1920, Qarovulüstü – 1 sentyabr 1967, Zərdabi, Quba rayonu) — Böyük Vətən müharibəsi iştirakçısı, Qızıl Ordu Baş serjantı, Şöhrət Ordeninin hər üç dərəcəsinin kavaleri.

Həyatı
------

1920-ci ildə Quba qəzasının Qonaqkənd kəndi yaxınlığında yerləşən Qarovulüstü kəndində kəndli ailəsində anadan olmuşdur. Qonaqkənd kənd məktəbində yeddi sinfi bitirdikdən sonra kolxozda işləyib.

25 iyun 1941-ci ildə Qızıl Ordu sıralarına çağrılır və Böyük Vətən müharibəsində iştirak edir. 1943-cü ilin mayında ağır yaralandıqdan sonra uzun müddət müalicə altına alınır. Aslanov 1944-cü ildə xidmətə qayıdır. 1945-ci ilin əvvəllərində 39-cu Ordunun 338-ci Atıcı Diviziyasının 1136-cı Atıcı Alayında döyüşür. Şərqi Prussiya əməliyyatında xüsusilə fərqləndi. 17 yanvar 1945-ci ildə İnsterburq-Köniqsberq əməliyyatı zamanı Yeqersvald bölgəsindəki döyüşdə atıcı Aslanov düşmən səngərinə ilk girənlərdən biri olur, əl qumbarası ilə pulemyot nöqtəsini susdurur və bununla da öz bölüyünün irəliləməsini asanlaşdırır. Bu döyüşdə göstərilən cəsarətə görə 23 yanvar 1945-ci ildə Qırmızı Ordu əsgəri Aslanov 3-cü dərəcəli Şöhrət ordeni ilə təltif edilir.

Aslanovun öz Qırmızı Ordu bölüyünün əsgərləri arasında qazandığı layiqli nüfuzu nəzərə alaraq ona serjant rütbəsi verilir və doğma 9-cu bölüyündə atıcı komandasının komandiri təyin edilir. 26 yanvar 1945-ci ildə Şərqi Prussiyada (indiki Quryevsk) Neyhauzen stansiyası yaxınlığında bir döyüşdə serjant Aslanov yenidən cəsarət və fədakarlıq nümunəsi göstərdi. Güclü minaatan və pulemyot atəşinə baxmayaraq, serjant Aslanov komandirin əmrini yerinə yetirərək arxadan sarayın yan tərəfinə keçir və əl qumbarası ilə düşməni pulemyotu ilə birlikdə məhv edir. Düşmən sıralarına çaxnaşma salan Aslanov, şəxsi silahlarından atəş açaraq geri çəkilən daha üç düşmən əsgərini məhv edir. Serjantın hərbi şücaəti komandanlıq tərəfindən yüksək qiymətləndirilir və 21 fevral 1945-ci ildə cəsur döyüşçü 2-ci dərəcəli Şöhrət ordeni ilə təltif edilir .

1945-ci ilin aprelində 338-ci Atıcı Diviziyasının hissələri Katzemlik ərazisindəki almanların Köniqsberq qrupunun möhkəmləndirilmiş müdafiəsini yarıblıb keçilməsində iştirak edirlər. Serjant Aslanov 6 aprel 1945-ci il döyüşündə heyətə məharətlə rəhbərlik edir və tabeçiliyində olanlara nümunə olur. Güclü mərmi və pulemyot atəşinə baxmayaraq, döyüşçülərinin başında düşmən səngərinə girən ilk şəxs olur və əlbəyaxa döyüşə başlayır. Bu döyüşdə Aslanov şəxsən iki düşmən əsgərini məhv edir və birini əsir götürür. Aslanovun məharətli hərəkətləri alayın əsas qüvvələrinin maneəsiz irəliləməsini və yüksəkliyin ələ keçirməsini və alay tərəfindən təyin olunmuş döyüş tapşırığını uğurla başa vurmasını təmin edir. Elə həmin gün Rebliken şəhəri yaxınlığında daha da irəli gedən zaman piyadaların irəliləməsinə mane olan düşmənin atəş nöqtəsini susdurmaq üçün serjant Aslanov ilk atılan olur. Əl qumbarasının dəqiq atışı ilə Aslanov heyət ilə birlikdə düşmən pulemyotunu məhv edir. 3-cü Belorusiya Cəbhəsi Hərbi Şurasının təklifi ilə Aslan Aslanov 1-ci dərəcəli Şöhrət ordeni ilə təltif edildi .

Hücum əməliyyatının uğurla başa çatması nəticəsində serjant Aslanovun vuruşduğu 1136-cı Atıcı Alayına fəxri ad verildi - *Köniqsberqçi*. Aslan Aslanov atıcı dəstəsinin komandir köməkçisi vəzifəsinə təyin edilir və növbəti hərbi rütbəyə-Baş serjant rütbəsinə layiq görülür.

Üçüncü Reyxin məğlubiyyətindən sonra 338-ci Atıcı Diviziyası Uzaq Şərqə köçürülür. Əsas döyüş tapşırıqlarından biri də Böyük Xinqan dağ silsiləsindən keçmək idi. Dəstənin yüksək təşkilatçılığına və döyüş tapşırığını uğurla başa vurduğuna görə baş serjant Aslanov "İgidliyə görə" medalı ilə təltif edilir. Monqolustanda və Mançuriyada döyüşlərdə iştirak etmiş və yaralanmışdır. 1947-ci ilin mayında hərbi xidmətdən ayrılır və vətəninə dönür.

Doğma kəndində yaşayırdı, Qonaqkənd məktəbində gözətçi işləyirdi. 
1954-cü ildə ailəsi ilə birlikdə Quba rayonunun Zərdabi kəndinə köçür. Cəbhə bölgəsindəki yaralar özlərini hiss etdirdi və qazi 1 sentyabr 1967-ci ildə vəfat etdi. Vəsiyyəti üzrə bacısının yaşadığı Xaçmaz rayonunun Bayoba kənd qəbiristanlığında dəfn edildi.

Qonaqkənd qəsəbəsindəki tam orta məktəb Aslan Aslanovun adını daşıyır. Məktəbin həyətində qəhrəmanın büstü qoyulmuşdur.

Həmçinin bax
------------

Azərbaycan Böyük Vətən müharibəsində

Qeydlər
-------

1. ↑  "Приказ № 04 по частям 338-й стрелковой дивизии". 2012-02-12 tarixində arxivləşdirilib. İstifadə tarixi: 2019-03-25.
2. ↑  "Приказ № 0179 по войскам 39-й армии". 2012-02-12 tarixində arxivləşdirilib. İstifadə tarixi: 2019-03-25.
3. ↑  Указ Президиума Верховного Совета СССР от 4 июля 1945 года
4. ↑  Приказ № 025 по 1136-му стрелковому полку от 15 сентября 1945 года

Ədəbiyyat
---------

*Гусейнов А. А.*  (2000 nüs.). Баку. 2014. 12–14.

Xarici keçidlər
---------------

* Асланов Аслан Тарлан оглы (рус.). Сайт "Герои страны".